钦定古今图书集成/明伦汇编/官常典/第413卷 > 马韶
## 钦定古今图书集成/明伦汇编/官常典/第413卷 > 马韶

按《宋史》本传：韶，赵州平棘人。习天文三式。开宝中，太
宗以晋王尹京，申严私习天文之禁。韶素与太宗亲
吏程德元善，德元每戒韶不令及门。九年冬十月十
九日既夕，韶忽造德元，德元恐甚，诘其所以来，韶曰：
“明日乃晋王利见之辰。韶故以相告。”德元惶骇，止韶
一室。遽入白太宗，太宗命德元以人防守之，将闻于
太祖。及诘旦，太宗入谒，果受遗践阼，韶以赦获免。逾
月，起家为司天监主簿。太平兴国二年，擢太仆寺丞，
改秘书省著作佐郎，历太子中允、秘书丞。出为平恩
令。归朝，复守旧任，与楚芝兰同判司天监事，就迁太
常博士。淳化五年，坐事出为博兴令，移长山令。秩满
归乡里，卒于家。